《惜字歌》
清代·胡承珙

吾侪足傲虞姬婿，识字非徒姓名记。伟哉仓圣万古功，一丁差胜两石弓。

粪土何人恣狠籍，元经覆瓿不知惜。世人但詈秦始皇，焚馀犹胜为帣囊。

何怪荒郊鬼夜哭，不如饱死蠹鱼腹。陈生海外守一毡，抱此区区殊可怜。

斯冰骨朽数千载，掩骼埋胔赖生在。更怜近代多好奇，细书布满著色磁。

一朝失手甑堕地，泥中恍惚成窑字。陈生见之辄攘臂，大石粗沙竞磨厉。

此意堪为学子师，拜经瘗笔徒尔为。嗤他诗礼称儒者，袖有金椎祗控颐。

作者简介：（1776—1832）清安徽泾县人，字景孟，号墨庄。嘉庆十年进士。累官台湾兵备道。究心经学，著意在《毛诗》，广證博考以求本义，成《毛诗后笺》。另有《尔雅古义》、《仪礼古今文疏义》、《求是堂诗文集》等。